Et aalborgensisk ægtepar har endnu engang doneret et stort beløb til litteraturfestivalen.

Det ægtepar i Aalborg, som gav 100.000 kroner til dette års Ordkraft Festival, har igen besluttet at støtte den årligt tilbagevendende ord-, sprog- og litteraturfestival. Og igen med 100.000 kroner. Ægteparret har dog én betingelse for den gavmilde donation – at det sker i fuld anonymitet. - Det respekterer vi selvfølgelig. Jeg er bare så glad for, at parret støtter os. Det er et møjsommeligt slæb hvert år at rejse de cirka 1,5 millioner kroner, som der skal til for at arrangere en festival af det omfang og den kvalitet, som vi er blevet kendt for, siger Ordkrafts formand, Jørgen Pyndt. De 100.000 kroner går rent ind på den del af budgettet, der går til at hyre forfattere og andre ordkunstnere for. Ordkraft Festival 2018 finder sted i dagene 5.-7. april på Kulturcenter Nordkraft i Aalborg. Det er ottende år i træk, at der er Ordkraft på Nordkraft.